**NOTĂ INFOMATIVĂ**

**la proiectul Legii privind auditul situațiilor financiare**

|  |
| --- |
| **1. Condițiile ce au impus elaborarea proiectului și finalitățile urmărite.** |
| Prin ratificarea de către Parlamentul Republicii Moldova a Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte prin Legea nr. 112 din 2 iulie 2014, Republica Moldova și-a asumat angajamentul de a transpune în legislația națională prevederile *acquis-ului comunitar* în domeniul raportării financiare corporative (*Anexa II la capitolul 3 Dreptul societăților comerciale, contabilitate și audit și guvernanța corporativă din titlul IV*). Pentru realizarea acestui angajament în domeniul auditului situațiilor financiare urmează a fi transpusă Directiva 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate.  Pentru evaluarea compatibilității legislației în vigoare în domeniul auditului situațiilor financiare cu *acquis-ului comunitar*, Ministerul Finanțelor a elaborat și publicat tabelul de transpunere[[1]](#footnote-1). Ulterior în luna decembrie 2015, în rezultatul evaluării compatibilității, a fost elaborat Conceptul privind transpunerea Directivei privind contabilitatea (2013/34/CE) și Directivei privind auditul (2006/43/CE)[[2]](#footnote-2).  Proiectul Legii privind auditul situațiilor financiare a fost elaborat cu suportul proiectului regional STAREP (Consolidarea activității de audit și raportare financiară în țările din Parteneriatul Estic) implementat de Centrul pentru Reforma Raportării Financiare al Băncii Mondiale.  Transpunerea Directivei privind auditul (2006/43/CE) oferă Ministerului Finanțelor oportunitatea de a perfecționa cadrul de reglementare a activității de audit și de supraveghere publică, precum și pentru a stabili reglementări specifice referitor la auditul entităților de interes public.  Proiectul Legii privind la auditul situațiilor financiare are ca obiectiv stabilirea cadrului juridic privind organizarea auditului de către entitățile de audit, reglementarea exercitării profesiei de auditor, precum și cerințe specifice auditului entităților de interes public. |
| **2. Principalele prevederi ale proiectului și evidențierea elementelor noi.** |
| Principalele prevederi ale proiectului Legii privind auditul situațiilor financiare sunt următoarele:   1. ***Asigurarea competenței profesionale***   Pentru a asigura calitatea și integritatea auditorilorproiectul stabilește reglementări mai clare de admitere în profesie, în special referitoare la realizarea stagiului în audit și reglementează procedura de admitere la examenul pentru obținerea calificării profesionale a auditorului. Stagiul va constitui o perioadă de cel puțin 2 ani care se va desfășura sub îndrumarea unui auditor.   1. ***Reglementarea procedurii de înregistrare a auditorilor și entităților de audit și ținerea Registrului public al auditorilor și Registrului public al entităților de audit***   Un subiect abordat de o manieră nouă este procedura de înregistrare a auditorilor și entităților de audit. Potrivit proiectului legii pentru efectuarea auditului, auditorii și entitățile de audit vor fi înregistrate în mod obligatoriu în Registrul public al auditorilor și Registrul public al entităților de audit, deținut de Consiliul de supraveghere publică a auditului. Totodată, proiectul legii conține prevederi speciale referitoare la înregistrarea entităților de audit. Astfel, Consiliul va înregistra entitățile de audit, dacă la momentul înregistrării acestea îndeplinesc cumulativ următoarele condiții: au ca angajați nu mai puțin de doi auditori și corespund cerințelor stabilite în art. 8 al prezentului proiect, precum și dacă dispun de oficiu, fapt care trebuie confirmat prin extrasul din Registrul bunurilor imobile sau contractul de leasing.  Actuala cerință de licențiere a activității de audit va fi anulată. Informația privind conținutul Registrelor nominalizate este extinsă, expres va fi indicat numărul individual al auditorului și numărul individual al entității de audit, numele și prenumele acţionarilor (asociaţilor) şi cota pe care o deţin în capitalul social, precum și numele și prenumele membrilor organului executiv. De asemenea, se prevede plasarea pe pagina web a Consiliului a extraselor din Registrule publice corespunzătoare, precum și actualizarea informațiilor aferente.  De menționat, că proiectul de lege aduce prevederi noi referitoare la suspendarea activității auditorului și entității de audit, care exclud limita perioadei de suspendare. Astfel, activitatea auditorului se suspendă de Consiliul de supraveghere publică a auditului dacă auditorul deţine o funcţie publică incompatibilă, conform legislaţiei, cu efectuarea auditului, depune o înștiințare de suspendare a activităţii din data depunerii sau o dată ulterioară sau este sancționat în baza art. 41, din data adoptării deciziei. În ceea ce privește suspendarea activității entității de audit prevederile proiectului de lege se refera la situațiile cînd organul executiv al entității înștiințează despre suspendarea activității, din data depunerii acesteia sau o dată ulterioară, entitatea este sancționată în baza art. 41, din data adoptării deciziei sau activitatea tuturor auditorilor entității este suspendată în temeiul art. 13 alin. (1).   1. ***Extinderea cerințelor profesionale***   Asigurarea conformității proiectului legii cu prevederile Directivei privind auditul (2006/43/CE) conține cerințe extinse privind etica profesională și scepticismul profesional.  Întru evitarea situațiilor ce ar duce la conflict de interese, art. 20 din proiect reglementează principiul fundamental al activităţii de audit – independenţa, precum și garantarea acesteia. În exercitarea profesiei sale, auditorul trebuie să respecte principiul independenţei. Principiul independenţei auditorului se consideră încălcat în cazurile deţinerii funcţiilor în cadrul entităţii auditate pe parcursul perioadei auditate sau în ultimii trei ani pînă la efectuarea auditului; exercitării funcţiilor manageriale în cadrul entităţii auditate; implicării directe sau indirecte şi participării în afacerile financiare ale entităţii auditate (auditorul este fondator, proprietar, persoană cu funcţii de răspundere); efectuării auditului de către unul şi acelaşi auditor mai mult de 7 ani consecutivi la aceeaşi entitate. De asemenea, se prevede că auditorul trebuie să respecte permanent confidenţialitatea informaţiei referitoare la business-ul entităţii auditate, obţinută în timpul efectuării serviciilor profesionale, cu excepţia cazurilor cînd divulgarea este prevăzută de actele normative sau există obligaţii profesionale sau juridice de dezvăluire a informaţiei.  Pentru asigurarea calității auditului este necesară o politică adecvată de control intern care oferă conducerii entității de audit o garanție că obiectivele pot fi atinse. Activităţile de control cuprind politici, practici, proceduri, documente ş.a. prin care deciziile conducerii entității de audit sunt puse în practică. Articolul 23 din proiectul legii prevede atît realizarea activităților de control cît și evaluarea anuală a eficacității politicilor și procedurilor de control al calității auditului. Totodată în proiect se stipulează obligativitatea desemnării unui auditor responsabil pentru controlul intern al calității auditului și organizarea evidenței evaluărilor și a măsurilor propuse pentru eficientizarea controlului intern al calității auditului.  Trebuie de menționat că proiectul de lege transpune cerințele Directivei (2006/43/CE) referitoare la evaluarea controlului intern al calității. Proiectul de lege prevede că, evaluarea controlului calității misiunii de audit se efectuează la entitățile de interes public și entitățile mari, pînă la emiterea raportului auditorului și raportului suplimentar adresat comitetului de audit. În scopul eficientizării controlului evaluarea acestuia la nivel de misiune de audit trebuie efectuat de un auditor care nu a participat la efectuarea auditului în cauză sau de o altă entitate de audit în bază contractuală cu păstrarea confidențialității și secretului profesional.  De asemenea proiectul de lege prevede obligativitatea evaluării anuale de către entitatea de audit a eficacității politicilor și procedurilor de control al calității auditului precum și ținerea evidenței evaluărilor și a măsurilor propuse pentru eficientizarea controlului intern al calității auditului.   1. ***Perfecționarea procedurii de raportare și asigurarea transparenței***   În scopul îmbunătățirii calităţii serviciilor de audit, în proiect se atrage o atenţie sporită efectuării auditului și conţinutului raportului auditorului. Raportul auditorului trebuie să corespundă cerinţelor standardelor de audit, să cuprindă elementele cheie ale auditului situațiilor financiare și să conțină opinia auditorului cu privire la măsura în care situațiile financiare auditate sunt întocmite din toate punctele de vedere semnificative în conformitate cu cadrul general de raportare financiară. Raportul se semnează din numele entității de audit, deoarece entitatea de audit poartă responsabilitate pentru efectuarea auditului conform legislaţiei în vigoare. În cazul auditului la entitățile de interes public, entitățile mari și entitățile mijlocii, stabilite conform Legii contabilității, raportul auditorului va conţine suplimentar un aviz privind coerența raportului conducerii cu situațiile financiare pentru aceeași perioadă de gestiune și corespunderea acestuia prevederilor legislației în vigoare, precum și o declarație dacă, pe baza cunoașterii și a înțelegerii dobîndite în cursul auditului cu privire la entitatea auditată și la mediul acesteia, s-au identificat informații eronate semnificative prezentate în raportul conducerii, indicând natura acestora.  Noi modificări vizează și transparența. Pentru entitățile de audit care efectuează auditul la entitățile de interes public proiectul stabilește obligativitatea prezentării Consiliului de supraveghere publică a auditului și plasarea pe pagina web a Raportului privind transparența. Proiectul de lege prevede ca Raportul privind transparența se plasează pe pagina web în termen de 4 luni de la sfîrșitul fiecărei perioade de gestiune și rămîne disponibil pe pagina web minimum 5 ani din data publicării.   1. ***Reformarea și reglementarea sistemului de supraveghere publică a auditului***   Un subiect abordat de o manieră nouă este perfecționarea cadrului de reglementare și supraveghere publică a auditului. Conform proiectului, Consiliul de supraveghere a activității de audit se reorganizează prin transformare, în Consiliul de supraveghere publică a auditului, care va avea suficientă autoritate legală și competențe specifice legale pentru a supraveghea profesia de audit, pentru a contribui la asigurarea calității auditului, în special pentru auditul cu cel mai înalt risc.  Proiectul reglementează statutul juridic, atribuțiile și funcțiile Consiliului, precum și structura organizatorică. Consiliul va fi guvernat de un Comitet, compus din 7 membri nepracticieni, care posedă cunoștințe în domenii relevante pentru audit, iar activitatea acestuia va fi condusă de organul executiv. Membrii Comitetului vor fi selectați în urma unei proceduri de numire independente și transparente.  În partea ce se referă la finanțarea Consiliului mecanismul este unul absolut nou. Activitatea Consiliului se va finanța atît din bugetul de stat, cît și din plățile obligatorii aplicate auditorilor și entităților de audit, mijloace speciale și alte surse neinterzise de legislația în vigoare. Astfel, proiectul propune finanțarea Consiliului din următoarele surse: mijloace alocate din contul bugetului de stat; plăți obligatorii anuale de pînă la 4 la sută din venitul din vînzări pentru auditele la entitățile de interes public; plăți obligatorii anuale de pînă la 2 la sută din venitul din vînzări pentru auditele la alte entități, decît cele de interes public; plata pentru admiterea la probele scrise ale examenului pentru obținerea calificării profesionale a auditorului; cotizații anuale ale auditorilor; cotizații anuale ale stagiarilor; plata pentru recunoașterea certificatului internațional în domeniul contabilității și auditului; plata unică pentru înregistrarea în Registrul Public; alocații anuale în cuantumul de 10 la sută din bugetul anual al Consiliului acordate de către Banca Națională a Moldovei și Comisia Națională a Pieței Financiare; tarife pentru serviciile prestate în conformitate cu legislația în vigoare; încasări din vînzarea publicațiilor proprii; alte surse.  Mărimea plăților obligatorii și cotizațiilor pentru anul următor la un nivel suficient să acopere cheltuielile necesare pentru asigurarea activității Consiliului, se stabilește de către Comitet.  Pentru a asigură transparența activității proiectul de lege prevede că Consiliul este obligat să plaseze pe pagina web raportul anual de activitate și alte informații care reflectă activitatea desfășurată de Consiliu, precum și bugetul anual inclusiv executarea acestuia.   1. ***Asigurarea calității și identificarea sistemelor eficiente de investigații și sancțiuni***   În scopul gestionării sistemului de asigurare a calității auditului, precum și în vederea constatării existenței și a modului de aplicare a politicilor și procedurilor de control al calității auditului la nivel de entitate de audit și a politicilor și procedurilor de control al calității auditului la nivel de misiune de audit, proiectul prevede efectuarea controlului extern al calității de către Consiliu.  Proiectul dat intervine cu completări în partea ce ține de existența sistemelor eficiente de investigații și sancțiuni pentru a detecta, corecta și preveni efectuarea necorespunzătoare a auditului.Aliniatul (2) din articolul 41 stabilește următoarele măsuri și sancțiuni administrative ce vor putea fi aplicate de către Consiliu, auditorilor și/sau entităților de audit: avertisment scris; mustrare; declararea raportului auditorului ca necorespunzător cerințelor prezentei legi și standardelor de audit; amendă de la 50 pînă la 150 unități convenționale care se fac venit la bugetul Consiliului; suspendarea activității pentru efectuarea auditului entității de audit sau a auditorului pe o perioadă cuprinsă între 1 și 3 ani; retragerea certificatului de calificare a auditorului; radierea entității de audit din Registrul public.  Proiectul de lege conține prevederi exprese referitoare la contestarea și publicarea sancțiunilor. Astfel, sancțiunele aplicate auditorului sau entității de audit pot fi contestate direct în instanța de contencios administrativ, conform legislației în vigoare. Totodată proiectul stipulează că, sancțiunile aplicate se aduc la cunoștința auditorilor, entităților de audit vizate, și sunt executorii din data emiterii, însă vor fi plasate pe pagina web a Consiliului doar după expirarea termenului de atac.   1. ***Constituirea și destinația comitetului de audit***   Prin prevederile articolului 43 din proiectul de lege se obligă constituirea comitetului de audit la entitățile de interes public. Comitetul de audit va fi alcătuit din minimum 3 membri desemnați de adunarea generală a acționarilor sau de către fondator. Membrii comitetului de audit trebuie să fie independenți de entitatea auditată, iar cerințele privind independența acestora sunt stipulate în proiectul legii.  Comitetul de audit are menirea să informeaze consiliul entității de interes public auditate despre rezultatele auditului și contribuțiile acestuia la integritatea raportării financiare, să monitorizeze procesul de raportare financiară și eficiența sistemului de control intern și/sau de audit intern, de management al riscurilor din cadrul entității de interes public auditate, precum și independența entității de audit, inclusiv prestarea serviciilor care nu sunt de audit, entității de interes public auditate. De asemenea Comitetul de audit recomandă entitatea de audit care urmează a fi confirmată pentru efectuarea auditului și monitorizează procedura de selectare a acesteia.  Prin prevederile art. 28, alin. (1) entitatea de audit are obligativitatea de a prezinta raportul suplimentar comitetului de audit și consiliului entității de interes public auditate concomitent cu raportul auditorului. |
| **3. Fundamentarea economico-financiară.** |
| Implementarea prezentului proiect de lege va necesita cheltuieli financiare de la bugetul de stat în partea ce ține de finanțarea parțială a activității Consiliului de supraveghere publică a auditului. |
| **4. Modul de incorporare a proiectului în sistemul actelor normative în vigoare, actele normative care trebuie elaborate sau modificate** |
| Drept urmare a adoptării prezentului proiect de lege, cadrul legislativ și normativ conex urmează să fie adus în concordanță cu prevederile prezentei legi. |
| **5. Consultarea publică a proiectului** |
| Primul proiect al Legii privind auditul situațiilor financiare a fost discutat la ședințele publice în cadrul a două mese rotunde la care au participat auditori profesioniști, reprezentanți ai BNM, CNPF, Camera de Licențiere, asociațiilor profesionale și mediului academic. Propunerile și comentariile în rezultatul acestor discuții au fost examinate și aplicate la elaborarea proiectului final.  În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, proiectul de lege a fost plasat pe pagina web a Ministerului Finanţelor [www.mf.gov.md](http://www.mf.gov.md) (directoriul „Transparenţa în procesul decizional” compartimentul „Proiecte de decizii” rubrica „Anunţuri referitoare la organizarea consultărilor publice”). |

**VICEMINISTRU Veronica VRAGALEVA**

1. http://mf.gov.md/actnorm/audit/altele [↑](#footnote-ref-1)
2. http://mf.gov.md/actnorm/audit/altele [↑](#footnote-ref-2)